འོ། མར་གྱུར་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཀྱི་གོ་འཕང་རིན་པོ་ཆེ་ཐོབ་པར་བྱ། དེའི་ཆེད་དུ་བསྙེན་གནས་ཡན་ལག་བརྒྱད་པའི་སྡོམ་པ་བླངས་ལ་ཚུལ་བཞིན་དུ་བསྲུང་བར་བྱའོ་སྙམ་པའི་ཀུན་སློང་ཁྱད་པར་ཅན་གྱིས་ཟིན་པའི་ངང་ནས་གསན་པར་ཞུ། གསན་བྱ་དམ་པའི་ཆོས་ནི། ཇི་སྐད་དུ་མདོ་ལས། མིར་གྱུར་པ་ཡང་རྙེད་པར་དཀའ། དལ་བ་འབྱོར་བ་ཕུན་སུམ་ཚོགས་པ་ཡང་རྙེད་པར་དཀའ། ཞེས་གསུངས་པ་ལྟར། སྤྱིར་མིའི་ལུས་རྟེན་དང་ཁྱད་པར་དུ་དལ་འབྱོར་ཚང་བའི་ལུས་རྟེན་རིན་པོ་ཆེ་འདི་ཉིད་ཤིན་ཏུ་རྙེད་པར་དཀའ་བ་ཡིན། དེས་ན་མི་ཁོམ་པའི་གནས་རྣམས་སུ་ལུས་གྲངས་མེད་པ་བླངས་པའི་མཐར། དལ་འབྱོར་གྱི་མི་ལུས་ལན་རེ་ཙམ་ཐོབ་པ་འདི་ཆུད་ཟོས་སུ་མ་བཏང་བར་གཏན་གྱི་བདེ་འབྲས་བསྒྲུབས་ནས་སྙིང་པོ་ཞིག་ལེན་དགོས་པ་ཡིན། དེ་ཡང་འཕྲལ་དུ་ཉམས་སུ་ལེན་པ་ཞིག་མ་བྱུང་ན་ལུས་འདི་ཆུའི་ལྦུ་བ་ལྟར་ཉམ་ཆུང་ཞིང་འཇིག་སླ་བ་ཡིན་པས། ཕྱི་བཤོལ་གྱི་དབང་དུ་མ་སོང་བར་དལ་བ་དོན་ལྡན་དུ་སྒྲུབ་དགོས། བསྒྲུབ་བྱ་དམ་པའི་ཆོས་དེ་ཡང་། དཔལ་ལྡན་ཟླ་བ་གྲགས་པས། མངོན་མཐོའི་རྒྱུ་ནི་ཚུལ་ཁྲིམས་ལས་གཞན་མེད། །ཅེས་མངོན་མཐོ་དང་ངེས་ལེགས་ཀྱི་རྒྱུའི་གཙོ་བོ་ཚུལ་ཁྲིམས་བསྲུང་བ་ལ་རག་ལས་པར་གསུངས་པའི་ཕྱིར་ལྷག་པ་ཚུལ་ཁྲིམས་ཀྱི་བསླབ་པ་ལ་ཉམས་ལེན་གཙོ་བོར་བྱེད་པ་ནི་ཡོན་ཏན་ཀུན་གྱི་གཞི་དང་རྟེན་ཡིན། དེ་ལ་ཡང་ཁྱིམ་པ་དང་རབ་བྱུང་གི་ཕྱོགས་ཀྱི་ཚུལ་ཁྲིམས་གཉིས་ཡོད་པས། དང་པོ་ལ་དགེ་བསྙེན་ཕ་མ་དང་བསྙེན་གནས་ཀྱི་སྡོམ་པ་དང་གསུམ་ལས། ཡན་ལག་བརྒྱད་པའི་ཚུལ་ཁྲིམས་བསྲུང་བ་འདི་ནི་བྱ་སླ་ཞིང་ཕན་ཡོན་ཤིན་ཏུ་ཆེ་སྟེ། གནས་འཇོག་གི་མདོ་ལས། གངྒཱ་ལ་སོགས་པའི་ཆུ་ཀླུང་ཆེན་པོ་ལྔ་དང་། རྒྱ་མཚོ་ཆེན་པོའི་ཆུ་བུམ་པའི་གྲངས་ཀྱིས་བཟུང་བར་ནུས་ཀྱི། བསྙེན་གནས་ཀྱི་ཕན་ཡོན་གྱི་ཚད་གཟུང་བར་མི་ནུས་ཤིང་། འཛམ་བུའི་གླིང་གང་བའི་དགྲ་བཅོམ་པ་ལ་རིན་པོ་ཆེ་ལ་སོགས་པའི་ཡོ་བྱད་ཐམས་ཅད་སྦྱིན་པའི་བསོད་ནམས་ཀྱིས་བསྙེན་གནས་ཀྱི་བསོད་ནམས་ཀྱི་བརྒྱའི་ཆར་ཡང་ཉེ་བར་མི་འགྲོ། སྟོང་གི་ཆར་ཡང་མི་འགྲོ། ཞེས་གསུངས་པ་ལྟར་བསོད་ནམས་ཀྱི་ཚད་དཔག་པར་དཀའ་ཞིང་། ཁྱད་པར་དུ་བདག་ཅག་གི་སྟོན་པའི་བསྟན་པ་འདི་ལ་བསྙེན་གནས་ཀྱི་སྡོམ་པ་བསྲུངས་ན་མ་འོངས་པའི་དུས་སུ་རྒྱལ་བ་བྱམས་པ་མགོན་པོའི་འཁོར་འདུས་པ་དང་པོར་སྐྱེས་ནས་ཐར་པ་འཐོབ་པར་གསུངས་ལ། བྱམས་པ་ལུང་བསྟན་པའི་མདོ་ལས། བཅུ་བཞི་དང་ནི་བཅོ་ལྔ་དང་། །དེ་བཞིན་ཟླ་གཅིག་ཚེས་བརྒྱད་དང་། །ཆོ་འཕྲུལ་གྱི་ནི་ཟླ་བ་ལ། །ཡན་ལག་བརྒྱད་ལེགས་མཉམ་གཞག་ཅིང་། །བསྙེན་གནས་གསོ་སྦྱོང་བྱས་ན་ནི། །ང་ཡི་བསྟན་ལ་ལྷགས་སོ་ཞེས། །དོན་འདི་རབ་ཏུ་གསུང་བར་འགྱུར། །ཞེས་གསུངས་ཤིང་། དེ་ལས་ཀྱང་ཆེས་ལྷག་པ་སངས་རྒྱས་ཀྱི་གོ་འཕང་འཐོབ་པའི་རྒྱུ་མཚན་བརྒྱ་བྱིན་གྱིས། ཟླ་བ་ཡར་གྱི་ཚེས་བརྒྱད་དང་། །ཆོ་འཕྲུལ་གྱི་ནི་ཟླ་བ་ལ། །བསྙེན་གནས་ཡན་ལག་བརྒྱད་བསྲུངས་ན། །དེ་ནི་ང་དང་ང་འདྲར་འགྱུར། །ཞེས་སྨྲས་པས། བཅོམ་ལྡན་འདས་ཀྱིས་བཀའ་སྩལ་པ། ཀཽ་ཤི་ཀ་ཁྱོད་དེ་སྐད་མ་ཟེར་ཅིག །ཟླ་བ་ཡར་གྱི་ཚེས་བརྒྱད་དང་། །ཆོ་འཕྲུལ་གྱི་ནི་ཟླ་བ་ལ། །བསྙེན་གནས་ཡན་ལག་བརྒྱད་བསྲུངས་ན། །དེ་ནི་ང་དང་ང་འདྲར་འགྱུར། །ཞེས་གསུངས་པ་སོགས་རྒྱུ་མཚན༷་སྒོ་དུ་མ་ནས་ཚུལ་འདི་ལ་འབད་པར་རིགས་ཤིང་། ཕན་ཡོན་དེ་དང་ལྡན་པའི་སྡོམ་པ་ལེན་པ་ལ་ངེས་འབྱུང་གི་བསམ་པ་གསལ་གདབ་དགོས་པས། དེ་ཡང་མདོ་དྲན་པ་ཉེར་བཞག་ལས། སེམས་ཅན་དམྱལ་བ་དམྱལ་མེས་ཉམས། །ཡི་དྭགས་བཀྲེས་ཤིང་སྐོམ་པས་ཉམས། །དུད་འགྲོ་གཅིག་ལ་གཅིག་ཟས་ཉམས། །མི་དག་འཚོ་བ་ཐུང་བས་ཉམས། །ལྷ་དག་བག་མེད་པ་ཡིས་ཉམས། །འཁོར་བ་ཁབ་ཀྱི་རྩེ་ཙམ་ལ། །བདེ་བ་ནམ་ཡང་ཡོད་མ་ཡིན། །ཞེས་གསུངས་པ་ལྟར་ངན་སོང་གསུམ་ན་སྡུག་བསྔལ་གྱི་སྡུག་བསྔལ་ལ་གཙོ་བོར་ལོངས་སྤྱོད། འདོད་པའི་ལྷ་མི་གཉིས་འགྱུར་བའི་སྡུག་བསྔལ་དང་། གཟུགས་གཟུགས་མེད་ཀྱི་ལྷ་གཉིས་ཁྱབ་པ་འདུ་བྱེད་ཀྱི་སྡུག་བསྔལ་ལ་གཙོ་བོར་ལོངས་སྤྱོད་པས་ན། ཡ་ཀི་སྲིད་པའི་རྩེ་མོ་ནས་མ་ཀི་མནར་མེད་ཀྱི་བར་ཁམས་གསུམ་གང་དུ་སྐྱེས་ཀྱང་སྡུག་བསྔལ་གྱི་རང་བཞིན་ཅན། སྡུག་བསྔལ་གྱི་ཁོང་ཚང་ཅན་ཡིན་པས། འཁོར་བ་སྡུག་བསྔལ་གྱི་རྒྱ་མཚོ་འདི་ལས་ཅིས་ཀྱང་ཐར་པར་བྱེད་སྙམ་པའི་ངེས་འབྱུང་གི་བསམ་པ་ཤུགས་དྲག་པོ་བསྐྱེད་དགོས། དེ་ལྟ་བུའི་བསམ་པ་སྔོན་དུ་བཏང་ནས་སྡོམ་པ་ལེན་པ་ལ། སྐྱབས་སུ་འགྲོ་དགོས་པས། སྐྱབས་འགྲོའི་ཡུལ་ཡང་འཇིག་རྟེན་པའི་ལྷ་རྣམས་སྐྱབས་སུ་མི་རུང་ལ། གཏན་གྱི་སྐྱབས་སུ་འོས་པ་ནི་དཀོན་མཆོག་གསུམ་ཡིན་པས་དེ་ལ་སྐྱབས་སུ་འགྲོ་དགོས། དེ་ཡང་སངས་རྒྱས་ལ་སྐྱབས་སྟོན་པ་པོ། ཆོས་ལ་སྐྱབས་དངོས། དགེ་འདུན་ལ་སྐྱབས་སྒྲུབ་པའི་ཟླ་གྲོགས་ཞུ། བདག་དུས་འདི་ནས་བཟུང་སྟེ་སང་ཉི་མ་མ་ཤར་གྱི་བར་དུ་བསྙེན་གནས་ཀྱི་སྡོམ་པ་ལེན། སྤང་བྱ་ཡན་ལག་བརྒྱད་སྤོང་བའི་བསྙེན་གནས་པར་བཟུང་དུ་གསོལ་སྙམ་པ་དང་བཅས་འདིའི་རྗེས་ཟློས་གྱིས། བཙུན་པ་དགོངས་སུ་གསོལ། བདག་མིང་འདི་ཞེས་བགྱི་བ་དུས་འདི་ནས་བཟུང་སྟེ་ཇི་སྲིད་འཚོའི་བར་དུ་རྐང་གཉིས་རྣམས་ཀྱི་མཆོག་སངས་རྒྱས་ལ་སྐྱབས་སུ་མཆིའོ། །འདོད་ཆགས་དང་བྲལ་པ་རྣམས་ཀྱི་མཆོག་ཆོས་ལ་སྐྱབས་སུ་མཆིའོ། །ཚོགས་རྣམས་ཀྱི་མཆོག་དགེ་འདུན་ལ་སྐྱབས་སུ་མཆིའོ། །བདག་དུས་འདི་ནས་བཟུང་སྟེ་སང་ཉི་མ་མ་ཤར་གྱི་བར་དུ་བསྙེན་གནས་ཡན་ལག་བརྒྱད་པར་བཙུན་པས་བཟུང་དུ་གསོལ། ཞེས་ལན་གསུམ་རྗེས་ཟློས་བྱ་ཞིང་། རྗེས་ཟློས་གསུམ་པའི་བསྙེན་གནས་ཡན་ལག་བརྒྱད་པར་ཞེས་པའི་སྐབས་སུ་སེ་གོལ་ཏོག་ཅིང་སྡོམ་པ་ཐོབ་པའི་དུས་མཚམས་བརྡ་སྤྲོད། སྡོམ་པ་སྟབས་ཅིག་ཏུ་ལེན་ན་དུས་འདི་ནས་བཟུང་སྟེ་ཟླ་བ་བྱུང་ངོ་ཅོག་གི་ཚེས་བརྒྱད་དང་། བཅོ་ལྔ་དང་། གནམ་གང་ལ་བསྙེན་གནས་ཡན་ལག་བརྒྱད་པར་ཞེས་འདོན་པ་བསྒྱུར། མཇུག་ཏུ་ཐབས་ལགས་བྱ། དེ་ལྟར་སྡོམ་པ་ཐོབ་པ་ཙམ་གྱིས་མི་ཆོག་པར་བསྲུང་དགོས་པ་ཡིན་པས། བསྲུང་བྱའི་གཙོ་བོ་ཡན་ལག་བརྒྱད་པོ་བསྡུ་ན། ཚུལ་ཁྲིམས་ཀྱི་ཡན་ལག །བག་ཡོད་པའི་ཡན་ལག །བརྟུལ་ཞུགས་ཀྱི་ཡན་ལག་གསུམ་དུ་འདུ། དང་པོ་ནི། སྲོག་གཅོད། མ་བྱིན་ལེན། མི་ཚངས་སྤྱོད། རྫུན་དུ་སྨྲ་བ་དང་བཞི་ཡིན། གཉིས་པ་ནི། མྱོས་འགྱུར་སྤོང་བ་ཡིན། གསུམ་པ་ནི། གར་སོགས་ཕྲེང་སོགས་ཀྱི་ཡན་ལག །མལ་ཆེ་མཐོའི་ཡན་ལག །ཕྱི་དྲོའི་ཁ་ཟས་སྤོང་བའི་ཡན་ལག་དང་གསུམ་ཡིན། ཡན་ལག་བརྒྱད་པོ་འདི་སྤངས་པའི་ཕན་ཡོན་ཡང་ཀུན་ཏུ་རྒྱུ་སེན་རིང་གིས་ཞུས་པའི་མདོ་ལས། སྲོག་གཅོད་སྤངས་པས་རྡོ་རྗེའི་ལུས་དང་ལྡན་པར་འགྱུར། མ་བྱིན་ལེན་སྤངས་པས་སེན་མོ་རིང་ཞིང་དྲ་བས་འབྲེལ། འདོད་ལོག་སྤངས་པས་དབང་པོ་ཚང་ཞིང་ལུས་རྒྱས། རྫུན་དུ་སྨྲ་བ་སྤངས་པས་ལྕེས་གདོང་པ་ཁེབས་པ། ཆང་སྤངས་པས་སེང་གེའི་སྟབས་ཀྱིས་གཤེགས་པ། དུས་མ་ཡིན་པའི་ཟས་སྤངས་པས་ཚེམས་བཞི་བཅུ་མ་ཉམས་ཤིང་དཀར་བ། ཕྲེང་སོགས་སྤངས་པས་ལུས་ལ་ཚུལ་ཁྲིམས་ཀྱི་སྤོས་ཀྱིས་བྱུགས། གར་སོགས་སྤངས་པས་ལུས་མཚན་ཐམས་ཅད་ཀྱིས་བརྒྱན་པར་འགྱུར། ཁྲི་སྟན་ཆེས་མཐོ་སྤངས་པས་སྟན་གསུམ་ལ་སྦྱོར་བར་འགྱུར། དཀོན་མཆོག་གསུམ་དང་མཁན་སློབ་ལ་ཡན་ལག་ལྔ་ས་ལ་གཏུགས་ཏེ་ཕྱག་བྱས་པས་དབུའི་གཙུག་ཏོར་དང་ལྡན་པར་བཤད་པས། དེ་ལྟར་དགྲ་བཅོམ་པ་རྣམས་ཀྱིས་སྤང་བྱ་བརྒྱད་པོ་འདི་ཡིད་ཀྱི་སྒོ་ནས་སྤངས། ལུས་ངག་གིས་སླར་ལོག་པ་བཞིན་དུ་བདག་གིས་ཀྱང་སང་ཉི་མ་མ་ཤར་གྱི་བར་དུ་བསྙེན་གནས་ཀྱི་སྤང་བྱ་བརྒྱད་ཆར་གཏོགས་དང་བཅས་པ་ཡིད་ཀྱིས་སྤངས་ཏེ་ལུས་ངག་གིས་སླར་ལྡོག་སྙམ་པའི་སྒོ་ནས་འདིའི་རྗེས་ཟློས་མཛོད། སློབ་དཔོན་དགོངས་སུ་གསོལ། ཇི་ལྟར་འཕགས་པ་དགྲ་བཅོམ་པ་དེ་དག་གིས་ཇི་སྲིད་འཚོའི་བར་དུ་སྲོག་གཅོད་པ་སྤངས་ཏེ་སྲོག་གཅོད་པ་ལས་སླར་ལོག་པ་དེ་བཞིན་དུ། བདག་མིང་འདི་ཞེས་བགྱི་བས་དུས་འདི་ནས་བཟུང་སྟེ་སང་ཉི་མ་མ་ཤར་གྱི་བར་དུ་སྲོག་གཅོད་པ་སྤངས་ཏེ་སྲོག་གཅོད་པ་ལས་སླར་ལྡོག་པར་བགྱིའོ། །ཡན་ལག་དང་པོ་འདིས་བདག་འཕགས་པ་དགྲ་བཅོམ་པ་དེ་དག་གིས་བསླབ་པ་ལ་རྗེས་སུ་སློབ་བོ། །རྗེས་སུ་སྒྲུབ་བོ། །རྗེས་སུ་བགྱིད་དོ། །གཞན་ཡང་ཇི་ལྟར་འཕགས་པ་དགྲ་བཅོམ་པ་དེ་དག་གིས་ཇི་སྲིད་འཚོའི་བར་དུ་མ་བྱིན་པར་ལེན་པ་དང་། མི་ཚངས་པར་སྤྱོད་པ་དང་། རྫུན་དུ་སྨྲ་བ་དང་། འབྲུའི་ཆང་དང་བཅོས་པའི་ཆང་མྱོས་པར་འགྱུར་བ་བག་མེད་པའི་གནས་དང་། གླུ་གར་དང་། རོལ་མོའི་སྒྲ་དང་། ཕྲེང་བ་དང་། སྤོས་ཉུག་པ་དང་། རྒྱན་དང་ཁ་དོག་འཆང་བ་དང་། ཁྲི་སྟན་མཐོན་པོ་དང་། ཁྲི་སྟན་ཆེན་པོ་དང་། དུས་མ་ཡིན་པའི་ཁ་ཟས་སྤངས་ཏེ་དུས་མ་ཡིན་པའི་ཁ་ཟས་ལས་སླར་ལོག་པ་དེ་བཞིན་དུ། བདག་མིང་འདི་ཞེས་བགྱི་བས་ཀྱང་དུས་འདི་ནས་བཟུང་སྟེ་སང་ཉི་མ་མ་ཤར་གྱི་བར་དུ་མ་བྱིན་པར་ལེན་པ་དང་། མི་ཚངས་པར་སྤྱོད་པ་དང་། རྫུན་དུ་སྨྲ་བ་དང་། འབྲུའི་ཆང་དང་བཅོས་པའི་ཆང་མྱོས་པར་འགྱུར་བ་བག་མེད་པའི་གནས་དང་། གླུ་གར་དང་། རོལ་མོའི་སྒྲ་དང་། ཕྲེང་བ་དང་། སྤོས་ཉུག་པ་དང་། རྒྱན་དང་ཁ་དོག་འཆང་བ་དང་། ཁྲི་སྟན་མཐོན་པོ་དང་། ཁྲི་སྟན་ཆེན་པོ་དང་། དུས་མ་ཡིན་པའི་ཁ་ཟས་སྤངས་ཏེ་དུས་མ་ཡིན་པའི་ཁ་ཟས་ལས་སླར་ལྡོག་པར་བགྱིའོ། །ཡན་ལག་བརྒྱད་པ་འདིས་བདག་འཕགས་པ་དགྲ་བཅོམ་པ་དེ་དག་གི་བསླབ་པ་ལ་རྗེས་སུ་སློབ་བོ། །རྗེས་སུ་སྒྲུབ་བོ། །རྗེས་སུ་བགྱིད་དོ། །ཐབས་ཡིན་ནོ། །ལགས་སོ་ཞེས་བརྗོད། ཕྱག་གསུམ་འཚལ་དུ་བཅུག་ལ། ཁྲིམས་ཀྱི་ཚུལ་ཁྲིམས་སྐྱོན་མེད་ཅིང་། །ཞེས་སོགས་ཀྱི་སྨོན་ལམ་གདབ།